
ועדת העבודה, הרווחה והבריאות
25/11/2013

הכנסת התשע-עשרה
נוסח לא מתוקן

מושב שני
<פרוטוקול מס' 104>
מישיבת ועדת העבודה, הרווחה והבריאות
יום שני, ט"ו בכסלו התשע"ד (18 בנובמבר 2013), שעה 11:30
<סדר היום:>
<הצעת חוק דמי מחלה (היעדרות בשל מחלת הורה) (תיקון מס' 3) (זקיפת ימי מחלה ללא תלות בגיל ההורה), התשע"ד-2013>
נכחו:

<חברי הוועדה:> 
חיים כץ – היו"ר
יעקב מרגי

רינה פרנקל

<מוזמנים:> 
	דן אורן
	–
	ממונה חקיקה, משרד המשפטים

	איבראהים כילאני
	–
	עו"ד, לשכה משפטית, משרד הכלכלה

	דבורה ספיר אליעזר
	–
	עו"ד, לשכה משפטית, משרד הכלכלה

	רן רידניק
	–
	רפרנט תעסוקה באג"ת, משרד האוצר

	אורי שיינין
	–
	רפרנט תעסוקה באגף תקציבים, משרד האוצר

	שירה אוחיון
	–
	משרד האוצר

	ישי לב
	–
	עוזרת למנהל אגף רוקחות, משרד הבריאות

	מיכל וקסמן-חילי
	–
	ראש תחום חקיקת עבודה, התאחדות התעשיינים

	מאירה בסוק
	–
	יועצת משפטית, נעמ"ת

	סיגל סודאי
	–
	לשכת המסחר


<ייעוץ משפטי: >
נעה בן שבת
<מנהל/ת הוועדה:>
וילמה מאור
<רישום פרלמנטרי:>
רויטל יפרח
<הצעת חוק דמי מחלה (היעדרות בשל מחלת הורה) (תיקון מס' 3) (זקיפת ימי מחלה ללא תלות בגיל ההורה), התשע"ד-2013>
<היו"ר חיים כץ:>
בוקר טוב, אנחנו מתקרבים לצהרים. היום יום שני בשבוע, כ"ב בכסלו ה-25 בנובמבר 2013. הנושא – הצעת חוק דמי מחלה (היעדרות בשל מחלת הורה) (תיקון מס' 3) (זקיפת ימי מחלה ללא תלות בגיל ההורה) של חברת הכנסת רינה פרנקל, של חבר הכנסת חיים כץ ושלך לא...

בהצעת החוק הזאת, דבי, יש לנו בסעיף (ג), אנחנו רוצים שהיעדרויות שאינן רצופות בסעיף זה במהלך שנה אחת, יראו אותן כתקופת היעדרות רצופה אחת. כשאנחנו מתייחסים לימי המחלה כמו שאנחנו מתייחסים רגיל: היום הראשון לא ישולם אחרת ייווצר פה מצב שאנשים ייעדרו ולא ישולם פה כלום. זאת אומרת, זה לעשות צחוק מהעבודה. אז אנחנו - -
<דבי ספיר אליעזר:>
אז ככה - -
<היו"ר חיים כץ:>
שניה. אני שוקל מה להגיד כי היוזמת הראשית היתה רינה פרנקל. מאחר ואני חתום גם על הצעת החוק הזאת, כיוזם, אני לא רוצה שייצא מפה חוק שאין בו כלום, של "ישראבלוף". אני לא רוצה. יחד עם זה, אני מקבל את בקשתה של רינה פרנקל ללכת לשר האוצר ולהיוועץ בו וגם אני אדבר אתו. לכן, אנחנו לא נעשה דיון על החוק, אנחנו ניתן לרינה לדבר ואנחנו ננעל את הישיבה. מה את רוצה להגיד, שאת מסכימה לסידור הזה?
<דבי ספיר אליעזר:>
אנחנו מבקשים שההידברות תבוא גם עם הארגונים, ההסתדרות והמעסיקים.

<היו"ר חיים כץ:>
בסדר, שידברו ביניהם, יהיה להם זמן.

<דבי ספיר אליעזר:>
אנחנו, הממשלה נדבר אתם אבל הנוסח, שיתואם גם עם הארוגונים - -
<היו"ר חיים כץ:>
זה לא נוסח, זה מהות. 
<דבי ספיר אליעזר:>
המהות, סליחה. המנסחת במשרד המשפטים תמיד אומרת - -

<היו"ר חיים כץ:>
סעיף (ג), את רואה את סעיף (ג)? היעדרויות שאינן רציפות. במקרה רגיל זה כאילו הוא יצא ולא קרה כלום כי זה היום הראשון והוא לא משולם ואין בזה כלום. לא צריך חוק בשביל זה. במערכת יחסי עבודה לא צריך חוק שמישהו חולה והוא אומר לבוס שלו שהוא חולה, אז הבוס אומר לו: תהיה בריא, תלך לשעתיים שלוש.

<דבי ספיר אליעזר:>
בכל מקרה, החוק מקנה את הזכות להיעדרות שלא היתה קיימת לפני הצעת החוק מתחת לגיל 65 ככה שאני חושבת שאת המהות היו משנים גם ללא סעיף קטן (ג) - - 
<היו"ר חיים כץ:>
דבי, אנחנו לא שם.

<יעקב מרגי:>
דבי, במדינה שלנו - -
<היו"ר חיים כץ:>
עובד רוצה להיעדר ואומר: אני לא מרגיש טוב, יש לי בחילות והוא לא בא ומורידים לו שכר. הוא מודיע שהוא לא מרגיש טוב, זה הכל. הוא אומר לו: תהיה בריא ומורידים לו שכר, לא משלמים לו. פה אנחנו מחוקקים חוק ואנחנו רוצים להיות ישרים והגונים ולהגיד שאנחנו מתייחסים לזה כמו לימי מחלה להורים שצריכים אותנו, ואל תעשו אותנו שקרנים. זה מה שאני מבקש.

<רינה פרנקל:>
אני רוצה לומר פה בקשר להצטברות: קודם כל, בוודאי שמאד חשוב שלילד יתנו אפשרות לטפל בהורה חולה ותלוי, וזה דבר מאד משמעותי. לגבי הצטברות - נכון להיום, במגזר הפרטי לא קיים בשום מקרה אחר הדבר של הצטברות. זאת אומרת שאם בן אדם חולה יום אחד ולמחרת הוא מגיע לעבודה, לא משלמים לו בשום מקרה. אם זה הוא בעצמו ואם זה טיפול בהורה, אז כך שפה אין שום שינוי בכלל במצב שקיים היום בנושא הזה. אין הצטברות בכלל והמעסיקים, אני יודעת שהם בוודאי גם יתנגדו לסעיף (ג) הזה כך שאני חוששת ש - -
<היו"ר חיים כץ:>
אבל את חברת כנסת מחוקקת והמעסיקים צריכים לעמוד במה שאת מחוקקת. התפקיד שלך, את באה לתקן את איכות החיים במדינת ישראל כמחוקקת. את החלטת, אז המעסיקים יספגו את זה כי לא תהיה להם ברירה. בשביל זה את מחוקקת. בשביל זה שבמדינת ישראל מחליטים להטיל מסים, הם לא שאולים. כששר האוצר מחליט ואומר: אני מעלה את מס החברות, הוא מפיל על המעסיקים עוד אחוז והוא לא שואל אותם. הוא ממלא את תפקידו כשר ומתווה את המדיניות שלו במדינת ישראל. את, כמחוקקת, צריכה לקבוע נורמות חיים במדינת ישראל. הם לא מחוקקים - -
<רינה פרנקל:>
אם תהיה אפשרות מבחינת האוצר לעשות את הדבר הזה, אני לא מתנגדת כי אני באמת רוצה את טובת האזרח אבל אם למשל פה יוצא תקדים שאין אפשרות לשנות והאוצר יתנגד, אז אין פה...
<היו"ר חיים כץ:>
אז אני אגיש את החוק ככה? נראה לי שאת לא מבינה את התפקיד שלך כחברת כנסת.
<רינה פרנקל:>
אני מבינה את התפקיד שלי.

<היו"ר חיים כץ:>
אז אני אגיש את הצעת החוק כמו שזה והם יוכלו להסתייג ולנצח בהסתייגות ואז יורידו - -
<רינה פרנקל:>
אני מבקשת לתת לי אפשרות להתייעץ עם האוצר.

<היו"ר חיים כץ:>
אין בעיה בכלל. תודה רבה. הישיבה נעולה.

<הישיבה ננעלה בשעה 11:37.>
